<classify> MBUNGE wa jimbo la Babati Mjini, Pauline Gekul amekuwa mwanamke wa kwanza miongoni mwa safu za wabunge wanawake kujiondoa uanachama katika chama kilichomwezesha kuwa mbunge, kujiuzulu ubunge na kuhamia chama kingine.Gekul amejivua uanachama wa Chama cha Demokrasia na Maendeleo Chadema, kuachia ubunge wa jimbo la Babati Mjini na kuomba kujiunga rasmi na Chama Cha Mapinduzi.Akizungumza na HabariLeo jana kwa njia ya simu, Gekul alikiri kuwa waraka uliosambaa katika mitandao ya kijamii, kuhusu kuhama kwake, Pauline ni wa kweli.Alisema kuondoka kwake Chadema, nafasi yake ya Ubunge wa jimbo la Babati Mjini, Mwenyekiti wa Baraza la Wanawake wa Chadema BAWACHA kwa mkoa wa Manyara vinakoma pamoja na kuwa Mwenyekiti wa wa Wabunge wa Kanda ya Kaskazini inayojumuisha mikoa ya Tanga, Kilimanjaro, Arusha na Manyara pamoja na Mjumbe wa mkutano mkuu Taifa.Alisema hatua hiyo inalenga kuwatumikia wananchi wake kupitia serikali iliyopo madarakani kwa sasa ikiongozwa na Dk John Magufuli na kubainisha kuwa iwapo atarudishwa katika wadhifa huo kupitia chama cha CCM, atashukuru.Alisema hana sababu ya kuwapotezea muda wananchi wake wakikosa maendeleo kwa kuendelea kuwa katika chama hicho cha Chadema.Kuhusu kuwa mwanamke wa kwanza kwamba hatua yake inaweza kuwa tiketi kwa wanawake wengine kuchukua uamuzi kama wake, alisema hajajua kama kuondoka kwake ni fursa kwa wengine ingawaje anawashauri kama hawana amani ya mioyo yao kuchukua hatua ili waweze kuwa na amani.Aidha alisema ipo dhana kuwa kuhamia CCM ni dhambi, dhana ambayo inahitaji kupatiwa ufafanuzi wake kwani hakuna haja ya kuhukumu taasisi iwapo watendaji ndio wenye mapungufu.Kuhamia CCM sio dhambi, tumekuwa tukishiriki katika masuala mbalimbali na watu wa CCM na hata jimboni kwangu wananchi walionipa kura wapo pia ambao ni wanachama wa CCM, alisema Gekul.Kuhusu kuwa mbunge aliyekuwa akishambulia sana upande wa pili wa upinzani wa chama chake ambao kabla ya kuhama ilikuwa CCM alisema alikuwa hafanyi siasa za kushambulia tu bali alikuwa na hoja akishauri pindi palipotokea makosa.Alisema kwa sasa anahitaji kufanya hivyo akiwa ndani ya CCM ingawaje wapinzani wamekuwa na hoja lakini ataendelea kushauri.Kuhusu kugombea nafasi hiyo ya Ubunge kupitia CCM alisema anategemea hivyo iwapo atapata nafasi hiyo, lakini anawashukuru wanachama wa chama hicho kwa kumpokea na sasa anasubiri kukabidhiwa kadi.Kama itapendeza nitaendelea kuwa pamoja kama kiongozi na kuendelea kuwatumika wananchi wa jimbo hilo kwa awamu nyingine, alisema Gekul ambaye aliandika taarifa yake ya kujitoa juzi Jumamosi ikioneshwa kuelekezwa kwa Spika wa Bunge.Kuhusu waraka wake wa kujitoa, alikiri kuuandika akifafanua kuwa ijulikane kwa barua hiyo, licha ya kuwa mwakilishi wa wananchi kwa kipindi cha miaka minane, katika safari ya kuwatumikia wananchi iliyoanza mwaka 2010 akigombea ubunge kwa tiketi ya Chadema.Alisema katika uchaguzi huo, alipata kura 7,000 akimfuatia mgombea wa CCM aliyepata kura 10,000 na idadi ya wapiga kura ikikaribia 19,000 ambapo alichaguliwa kuwa Mbunge wa viti maalumu kupitia Chadema 2010-2015.Aidha alifafanua kuwa kipindi chote amekuwa akishirikiana na wanachama wa Chadema kujenga na kukiimarisha chama kuanzia ngazi ya msingi mpaka wilaya na mkoa. Mwaka 2014 akipewa heshima na wanawake wa Chadema kuwa Mwenyekiti wa Baraza la wanawake Bawacha mkoa wa Manyara.Aidha, mwaka 2015 baada ya kuuza hoja zake kwa wananchi, na kushughulika na shida za wananchi alichaguliwa kwa kura zaidi ya 21,000 akifuatiwa na mgombea wa CCM aliyepata kura 16,000 na mgombea wa ACT Wazalendo akipata kura 500.Heshima niliyopewa na wananchi wakazi wa Babati Mjini ilinifanya niwe miongoni wa wabunge sita wanawake waliogombea na kushinda katika majimbo ya uchaguzi kupitia tiketi ya Chadema, alisema na kuongeza kuwa licha ya kupata heshima kubwa na dhamana ya uongozi kutoka Chadema na wana Babati amekuwa na changamoto kubwa sana katika kipindi chote cha miaka minane.Pauline alitaja sababu mbili za kufanya maamuzi hayo, ikiwa ni pamoja na chama kuwabebesha wabunge mzigo wa shughuli za ujenzi wa chama na kwamba kwenye chaguzi ndogo zote zilizofanyika Manyara alitoa fedha zake mfukoni kugharamia licha ya kwamba chama kinapokea ruzuku ya zaidi ya milioni 300 kwa mwezi.Aliongeza sababu ya pili ni kupigwa majungu na viongozi wenzie wa Chadema, akiwemo Mwenyekiti wa Halmashauri ya wilaya Babati.Gekul alisema mbali ya kuvumilia kunyanyaswa ni ukweli usiopingika kuwa mzigo wa kuendesha chama umebaki mabegani mwa wabunge, chaguzi ndogo zilizopita hakuna msaada wowote kutoka Chama makao makuu, mbali ya ruzuku lakini bado wanakatwa zaidi ya 500,000 kila mwisho wa mwezi, jambo ambalo sio haki.  <topic>: kitaifa 